Rīgā

\_\_\_\_\_\_\_\_\_\_ Nr.\_\_\_\_\_\_\_

Latvijas Republikas Saeimas

Aizsardzības, iekšlietu un

korupcijas novēršanas komisijai

Uz 08.11.2017. Nr.142.9/6-111-12/17

Par tiesību aizsardzības iestāžu amatpersonu sagatavošanu

Ministru kabinets ir izskatījis Aizsardzības, iekšlietu un korupcijas novēršanas komisijas 2017.gada 8.novembra vēstuli Nr.142.9/6-111-12/17 un sniedz šādu viedokli.

Pēc Latvijas Policijas akadēmijas likvidācijas 2010.gadā Iekšlietu ministrijas padotības iestāžu personāla profesionālās izglītības sistēma tika mainīta un pielāgota jauniem apstākļiem.

1. Ņemot vērā publiskajā telpā pausto kritiku par pirmstiesas izmeklēšanas kvalitātes nepietiekamību, kas tiek saistīta ar izmeklētāju (pamatā vecāko virsnieku) nepietiekamajām profesionālajām kompetencēm, un nolūkā pilnveidot Valsts policijas vecāko virsnieku izglītības sistēmu, vienlaikus sekmējot Valsts policijas funkciju izpildes kvalitātes celšanu (t.sk. pirmstiesas izmeklēšanas jomā), Deklarācijā par Māra Kučinska vadītā Ministru kabineta iecerēto darbību tika iekļauts uzdevums (87.punkts) –*atbilstoši mūsdienu sabiedrības prasībām attīstīt izmeklētāju un operatīvo darbinieku izglītības saturu un veicināt attiecīgo studiju programmu pilnveidošanu, lai ar kvalificētu personālu nodrošinātu perspektīvā darbības subjektus un iestādes ar kriminālprocesa veikšanas tiesībām, kā arī izveidot Valsts policijas vecāko virsnieku otrā līmeņa augstākās profesionālās izglītības sistēmu atbilstoši jaunizveidotajam profesijas standartam.*

|  |  |  |
| --- | --- | --- |
|  |

|  |
| --- |
|  |

 |

[2017](http://tap.mk.gov.lv/mk/mksedes/saraksts/darbakartiba/?sede=2017-03-07#40414028). gada 7.martā Ministru kabinets pieņēma zināšanai iekšlietu ministra iesniegto informatīvo ziņojumu „Par Valsts policijas vecāko virsnieku sagatavošanu”, kurā tika sniegta esošās situācijas analīze un veikto pasākumu apkopojums. Iekšlietu ministrija izvērtēja vairākus policijas vecāko virsnieku izglītošanas modeļus (t.sk. ideju par jaunas augstskolas izveidi, struktūrvienības izveidi Nacionālās aizsardzības akadēmijā vai Latvijas Universitātē), uzklausīja vairāku izglītības un iekšlietu nozares ekspertu viedokļus, organizēja viedokļu apmaiņu vairākās starpinstitucionālās sanāksmēs, 2016.gada 27.janvārī referēja par minēto tēmu Saeimas Aizsardzības, iekšlietu un korupcijas novēršanas komisijā.

Risinājums par jaunas augstskolas izveidi izvērtēšanas procesā neguva atbalstu lielo budžeta līdzekļu izmaksu dēļ (izveides un turpmākās uzturēšanas) uz proporcionāli nelielo potenciālo izglītojamo skaitu, nespējā nozarei izpildīt Augstskolu likuma prasības attiecībā pret mācībspēku kvalifikāciju (doktora ierobežotais skaits nozarē) un neskaidrībā par turpmāko kārtībnieku sagatavošanu gadījumā, ja Valsts policijas koledža tiktu reformēta un pārtaptu par augstskolu, kurai nav tiesību īstenot arodizglītības programmas. Tika secināts, ka profesūras piesaiste no akadēmiskās vides sastādītu ļoti lielas izmaksas un draudētu ar risku zaudēt uz profesionālām kompetencēm orientētu izglītības ieguves iespēju. Dotais jautājums tika apspriests starpinstitucionālu sanāksmju līmenī (Izglītības un zinātnes ministrija, Rīgas dome, Satversmes aizsardzības birojs, Aizsardzības ministrija, Aizsardzības ministrijas Militārās izlūkošanas un drošības dienests, Rīgas dome, Rīgas pašvaldības policija, Ieslodzījuma vietu pārvalde, Ģenerālprokuratūra, Valsts ieņēmumu dienests un Korupcijas apkarošanas un novēršanas birojs) 2011.gada 15. jūnijā un 2016.gada 11.martā.

Savukārt speciālas struktūrvienības (fakultāte, nodaļa) izveide Nacionālās aizsardzības akadēmijā vai Latvijas Universitātē netika atbalstīta abu augstākās izglītības iestāžu vēsturiski izveidotās struktūras un stratēģiskās specializācijas nesavietojamības ar speciālistu sagatavošanu Valsts policijas darbam piekritīgajā izglītības tematiskajā jomā dēļ. 2014. gada 11. martā starpinstitūciju sanāksmē, kurā piedalījās Valsts policijas, Drošības policijas, Valsts robežsardzes, Ugunsdzēsības un glābšanas dienesta, Iekšlietu ministrijas sistēmas izglītības iestāžu, Aizsardzības ministrijas un Nacionālās aizsardzības akadēmijas atbildīgās amatpersonas vairākkārtīgi tika norādīts uz to, ka aizsardzības jomā mācību vajadzības ir krasi atšķirīgas no tiesībsargājošo iestāžu mācību vajadzībām un tās ir stingri nodalāmas.

Pieļaujot iespējamos tiesvedības riskus par godīgas konkurences kropļošanu un mēģinājumu apiet iepirkuma procedūras regulējumu, Iekšlietu ministrija no risinājuma par ilgtermiņa sadarbību ar kādu konkrētu Latvijas augstskolu bez iepirkuma konkursa organizēšanas atteicās, perspektīvā saglabājot iespēju atkārtoti vērtēt ieceri par jaunas augstskolas izveidi.

Ņemot vērā, ka neviena no Latvijas augstskolām neīstenoja Valsts policijas interesēm un jaunajam policijas vecākā virsnieka profesijas standartam atbilstošu studiju programmu un to, ka savlaicīga studiju procesa neturpināšana kaut vai vienu gadu varētu radīt nopietnu problēmu pastāvēšanu ar personāla atjaunotni, tika pieņemts lēmums par publiskā iepirkuma organizēšanu atbilstoši publisko iepirkumu regulējumam.

Sekojoši Iekšlietu ministrijas Nodrošinājuma valsts aģentūra izsludināja konkursu par jaunas profesionālā bakalaura studiju programmas “Policijas darbs” (izglītības tematiskajā jomā “Civilā un militārā aizsardzība”, izglītības programmu grupā “Personu un īpašuma aizsardzība”), kas būtu pēctecīga Valsts policijas koledžā īstenotajai pirmā līmeņa profesionālās augstākās izglītības programmai “Policijas darbs” (ieskaitot koledža apgūtos kredītpunktus un samazinot studiju ilgumu un budžeta līdzekļu tēriņu) izstrādi, licencēšanu un īstenošanu.

 Iepirkuma komisija izstrādāja detalizētu specifikāciju, kurā tika iekļautas virkne prasības jaunās studiju programmas projektam: nozares profesionāļu piesaiste, atsevišķos studiju kursos praktiskās darba pieredzes pēdējo 15 gadu laikā prasības docētājiem, Valsts policijas obligāta iesaiste studiju organizācijas un rezultātu izvērtēšanā (t.sk. dalība valsts pārbaudījumu komisijās, bakalaura darbu recenzēšanā un vadīšanā, studiju rezultātu novērtēšanā, studiju programmas un tās grozījumu projektu izvērtēšanā, zinātniski pētnieciskās darba tematikas rekomendēšanā, slepenības režīma ievērošanā u.c.), liels nozares specializācijas kursu īpatsvars (t.sk. Policijas darba plānošana, vadība un koordinēšana masu pasākumos; Kriminālizlūkošana; Kriminālistikas taktika un metodika; Kriminālmeklēšanas pamati; Policijas tiesības (dienesta gaita, disciplinārprakse, problēmaspekti); Policijas starptautiskā sadarbība; Policijas speciālā taktika, speciālās operācijas un ārkārtas situācijās iesaistīto spēku vadība u.c.) un ierobežotas izvēles studiju kursi šādās specializācijās – Kārtības policijas darbs, Operatīvais darbs, Noziedzīgu nodarījumu izmeklēšanas darbs, Noziedzīgu nodarījumu ekonomikā izmeklēšanas darbs.

2017.gada 10.februārī tika pasludināts iepirkuma uzvarētājs – RSU, ar kuru Valsts policija 2017.gada 23. februārī noslēdza pakalpojuma līgumu par Valsts policijas amatpersonu otrā līmeņa profesionālās augstākās izglītības nodrošināšanu no 2017.gada līdz 2022.gadam. 2017.gada septembrī RSU profesionālā bakalaura studiju programmā “Policijas darbs” nepilna laika plūsmā tika uzņemtas 46 Valsts policijas amatpersonas, kuras programmu absolvēs 2019.gada otrā pusgadā, bet 2018. un 2019. gadā studiju programmā uzņemto amatpersonu skaitu plānots palielināt līdz 100 personām gadā.

Programmas īstenošanā ir iesaistīts liels skaits pieredzējušu nozares ekspertu, t.sk. izmeklēšanas un operatīvā darba jomās. Šobrīd nav nekāda pamata apšaubīt jaunās programmas kvalitāti vai efektivitāti. Nozare no minētās programmas absolventa cer sagaidīt kvalificētu speciālistu, kurš ne tikai spētu atbilstoši savai kompetencei organizēt, īstenot atklāšanas, izmeklēšanas un prevencijas darbu dažādas sarežģītības likumpārkāpumos, sadarboties ar citiem tiesībaizsardzības subjektiem, bet arī sekmīgi organizēt, plānot un vadīt padoto darbu, kā arī veikt analītisko darbu.

 Atbilstoši karjeras attīstības plānam, personīgai iniciatīvai un Valsts policijas struktūrvienības vadības ieteikumam programmā par valsts budžeta līdzekļiem uzņem tās Valsts policijas amatpersonas, kuras absolvējušas Valsts policijas koledžu vai likvidētās Latvijas Policijas akadēmijas koledžas izglītības programmu, bet tajā pašā laikā netiek izslēgta iespēja ikvienai tiesībaizsardzības vai valsts drošības iestādei[[1]](#footnote-1) attiecīgi finansēt minētās programmas ietvaros speciālistu sagatavošanu savas iestādes vajadzībām, vienlaikus atzīstot Valsts policijas vecākā virsnieka profesiju standarta prasības par atbilstošām arī savas institūcijas noteiktos amatos nodarbinātajiem.

Saskaņā ar Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015.–2020. gadam (apstiprināts ar Ministru kabineta 2015. gada 9. marta rīkojumu Nr. 115 "Par tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015.–2020. gadam") paralēli policijas virsnieku formālajai izglītībai, paredzētas plašas profesionālās pilnveides iespējas Tiesu administrācijas ar Eiropas Savienības Sociālā fonda atbalstu īstenotajā projektā “Justīcija attīstībai”, kurā Iekšlietu ministrija kā sadarbības partneris nodrošina līdzdalību. Projekta mērķis ir paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai. Projekta mērķa grupa ir tiesu sistēmas darbinieki un tiesu sistēmai piederīgās personas – tiesneši, tiesu darbinieki, tiesu eksperti, prokuratūras un izmeklēšanas iestāžu amatpersonas(pamatā policijas vecākie virsnieki) un darbinieki, kā arī politikas veidotāji, bet, plānojot un īstenojot starpdisciplinārās mācības, attiecīgos mācību semināros atbilstoši mācību saturam nodrošināta brīvo juridisko profesiju pārstāvju, šķīrējtiesnešu, mediatoru, maksātnespējas administratoru un citu juridisko jomu profesionāļu piesaiste. Kopumā projekta ietvaros plānots apmācīt 11 433 personas. Tik plaša mēroga apmācību, stažēšanās un labākās prakses apmaiņas aktivitātēm tiesnešiem, prokuroriem, izmeklētājiem, kā arī citu juridisko profesiju pārstāvjiem un vērienīgajiem sistēmas modernizācijas pasākumiem Latvijā nav precedenta, un Iekšlietu ministrija sagaida pozitīvu atdevi no šī projekta, kas tiešā veidā varētu sekmēt arī uz pirmstiesas izmeklēšanas kvalitātes un efektivitātes uzlabošanos.

Neskatoties uz veiktajiem pasākumiem un šobrīd izvēlēto ārpakalpojuma stratēģiju, Iekšlietu ministrija kā ilgtermiņa risinājumu turpina izvērtēt arī jaunas, Iekšlietu ministrijas pārraudzībā esošas, policijas augstskolas (akadēmijas) izveides iespēju (stratēģiskā specializācija “Iekšējā drošība”), nākotni nesaistot ar juristu sagatavošanu un papildus konkurences radīšanu citām valsts un privātajām augstskolām tiesību zinātņu studiju jomā, jo nozares mērķis prioritāri ir saistīts ar kvalificētu speciālistu sagatavošanu uz policijas darba specifiku orientētās studiju programmās. Iekšlietu nozares uzdevums prioritāri ir nodrošināt Valsts policiju, Drošības policiju un Iekšējās drošības biroju ar sava aroda profesionāļiem, kuri padziļināti būtu apguvuši kādu no izvēlētajām specializācijām: operatīvais darbs, izmeklēšana vai kārtības policijas darbs.

Tieslietu ministrija atbalsta Policijas akadēmijas atjaunošanai uz pilnīgi, citiem, jauniem pamatiem, nevis uz tādiem, kādi tai bija pirms likvidācijas, proti, sagatavot profesionālus, augsti kvalificētus tiesību aizsardzības iestāžu darbiniekus (t.sk. arī Korupcijas novēršanas un apkarošanas biroja, Pilsonības un migrācijas lietu pārvaldes, Valsts probācijas dienesta un citu tiesību aizsardzības iestāžu vajadzībām), nevis juristus, kas beidzot studijas, neturpina darbu minētajās iestādēs (2017.gada 12.decembra vēstule Nr.1-13.5/3678).

Iekšlietu ministrija 2018.gada janvārī organizē starpinstitūciju sanāksmi, uz kuru tiks aicinātas ministriju, Latvijas tiesībaizsardzības un drošības iestāžu vadošās amatpersonas, lai diskutētu par jaunas policijas augstskolas (akadēmijas) izveides iespējamību, kā arī par iespējamo tiesībaizsardzības un valsts drošības iestāžu speciālistu pasūtījumu.

Lai gūtu detalizētāku un izvērstāku redzējumu par iespējamās policijas augstskolas (akadēmijas) izveides un uzturēšanas izmaksām, nepieciešamajiem infrastruktūras un loģistikas izveides pasākumiem, kā arī nepieciešamajiem grozījumiem regulējumā, Iekšlietu ministrija veidos darbu grupu. Pēc darba grupas ziņojuma izskatīšanas Iekšlietu ministrija informēs valdību par veiktās analīzes rezultātiem un turpmākās rīcības iespējām.

 Ministru prezidents Māris Kučinskis

Iesniedzējs: iekšlietu ministrs Rihards Kozlovskis

 Rozenbilds 67219071

1. izņemot tādu reglamentēto profesiju pārstāvjus, kā–tiesnesis, prokurors, advokāts un notārs, kuriem normatīvi reglamentēta ir jurista kvalifikācijas nepieciešamība. [↑](#footnote-ref-1)